정조 5년 · 목
領議政徐命善曰。昨日賓對之命。亶出於爲民事之聖意。而以臣之適有私故。不得擧行。非但臣心之惶悚。在國體亦甚苟簡矣。予曰。適値事故。不得擧行。亦何妨耶。命善曰。揆地不備。故雖於如此之時。實無推移之道。此誠悶然矣。予曰。此非容易言之之事。且與卿未能從容酬酢。故姑此未定矣。命善曰。臣固知屢陳之極涉煩猥。而每當事爲。實無向議之僚席。故今因言端。敢又仰奏矣。予曰。今番。抄上武士。無一人才力出類者。各道擧行。誠極駭然。當初抄上之本意。豈徒然也。當此人才渺然之日。意謂草野之間。或得拔萃之流。而及其抄上也。俱不過爲庸常之人。此等之類。如欲求之。何必遠求於外方耶。雖京洛中。亦豈無勝於此者乎。命善曰。道帥臣事。誠慨然矣。予曰。道帥臣之如是擧行。實非朝家特敎之本意。日前總帥之請推。誠是得體。而伊日兵判所奏。亦或爲一道。眞所謂兩行不悖。故雖已處分。道帥臣事。良可慨然。命善曰。慶尙監司李文源狀啓以爲。今番水災。陜川邑倉留庫米太租二千七十五石。竝爲水沈。其中僅可爲食者。米一百十二石。太二十石。租一百三十四石。分給改色之意。知委該邑。其餘各穀一千八百九石。糜爛腐黑。不堪爲牛馬食。宜有變通減滌之擧。請令廟堂稟處矣。陜川水災之孔酷。道臣之前後狀聞。旣已備悉。當其水至之時。未暇念及於倉穀。勢固然。而不過數日。雨止水退。若果趁卽曬乾。豈不愈於六七日沈海之拯劣米乎。數千石穀。至永棄之境。陜川郡守沈興永。先罷後拿。穀物之盡數蕩減。誠甚重難。三分一蕩減。餘卽分給民間。除耗收捧。直請蕩減。亦不無失。慶尙監司李文源。請從重推考。予曰。卿之所請。實合事面。而此時本郡腐爛穀包之分給民間。改色督捧。誠有所不忍。其在寧失於民之意。不可不依狀請從施矣。至於該郡守罷拿事。毋論事勢之如何。論以公法。有難曲加寬恕。然災歲迎送。在所當恤。更待下敎捧傳旨。自本司各別嚴飭。差代間使之悉心撫摩。無一民之失所。監司推考事。依爲之。又敎曰。道臣狀請之後。有難不許。而大抵以狀啓體段言之。則首尾荒辭。贅及他說。全無條理。以此推之。當此災年。賙賑之策。接濟之方。其何能爲之耶。文學政事。雖難兼備。而亦或有短於文學而優於政事者。不可以狀啓之不成樣。論人之治不治。而今此狀啓。不論其穀包腐傷之委折。盛論水源之所自出。至以伽倻山汎濫橫流。入於高靈等句語。張皇說去。太不襯着。予之此敎。非欲諱災而然也。卽謂其鋪張不當之言。登諸奏御之文字也。命善曰。近聞嶺伯。頗稱廉簡。而今番事。則誠駭然。今此狀啓辭意。無異於前日之狀啓。而此亦非狀啓體叚矣。予曰。措語之前後相同。蓋出於言其災異。論其民事之致。何足怪也。但嶺伯雖短於文學。而有古家規模。故當初之委以此任。蓋以是也。又敎曰。兵判判尹。皆經嶺伯。巡過之路。必覩其地形。伽倻山之水源。果何如耶。兵曹判書李性源曰。臣於巡路見之。邑基地勢平衍。而前有防川之隄堰矣。今番雨後。似必潰決而橫流矣。判尹李命植曰。自陜川距伽倻山。殆近百里。水源之出自其山云者。甚爲迃遠。其間又有許多川渠。而俱是峽水。若値大雨。則必皆汎濫而橫潰。何必以伽倻之水源。獨謂之爲災乎。性源曰。臣昨見統虞候具世元。新自嶺南而來。傳言伊日風雨。止宿高靈。而追聞昨日過陜川時。所止店舍。爲水漂沒云。以此推之。水勢之悍且急。可以想知矣。命善曰。山水悍急。其勢暴至。民命之渰死。雖不得拯活。而至於倉穀之沈沒者。待其水退。卽當晒乾。而不此之爲。拖至於五六日之久。自致腐爛。該郡守事極爲非矣。予曰。此等筵話。使嶺伯聞知。俾爲極力賙恤之策似好矣。又敎曰。以嶺南一道言之。則今年穡事之荒歉。比戊戌何如耶。命善曰。比戊戌則可謂稍勝。而一邑之中。豐歉不同。一坪之內。優劣相殊。今年災政誠難矣。命善曰。統制使具明謙以本道左水營第三戰船。今月初五日。爲風濤所觸。至於破傷。當該水使金海柱。不能着實救護之罪。請令廟堂稟處矣。前因金海柱狀聞。旣經處分。請此狀啓寘之。予曰依爲之。又敎曰。金海柱曾經亞將之人。今因統帥狀聞。若許遞罷。則不過適中其願矣。命善曰。誠如聖敎矣。予曰。向來越俸之法。有名無實。在外任者遞來後。自京受祿時。始乃越俸云。然否。命善曰。雖在外任。如有越俸之敎。則衙祿米不得用之云矣。戶曹判書鄭民始曰。在外任時。則無越俸之事。而京職受祿時。始有越俸之例矣。予曰。吏郞鄭東浚事。更思之。實無可據之處義。而謂以才器之不稱。必欲自劃。無端逡巡。予莫曉其意。以官職言之。不過該曹之一郞官。而如是引義。其在分義。大損國體。況渠旣被選於吏弘。亦復屢經淸銜。則今此除拜之後。無意行公者。果何所執耶。在他華銜。則擧皆出肅。而獨於銓郞。必欲自劃。原其心則雖出於逡巡淸要之意。顧其事則亦不無占便之嫌。非不知嚴加處分。以示警飭。而因一該司之郞官。事涉屑越。故姑爲含點。且觀前頭。旣非出牌之職。則嚴飭之下。尤何可一味辭遜耶。命善曰。聖敎至當矣。年少名官之逡巡華銜。實是美事。而前後飭敎之下。尙不行公者。亦不無損傷於國體矣。予曰。尙來金熤之必遞銓堂。非不曰過當。而謂有先訓。故予果曲循。而至於鄭東浚。則與忘廉冒耻躁進名塗者。雖雖不可同日而語。其所自劃者。實無所據矣。渠旣以才器不稱爲言。而又從以曲循。則自此以後。爲銓郞者。擧將以人器不稱爲辭。然則此後銓郞。其果無行公之人乎。關係後弊。亦甚不些。予未知其穩當矣。至如徐龍輔。則才華凡百。非不夙成。而顧其年。則纔爲二十五矣。一經銓郞。則其將循予序陞遷。數年之內。至於加資。此豈非太早乎。是故予以惜福之意。特軫老才之道。果爲靳點。以待一二年。而至於鄭東浚。則年紀恰滿三十。不可以太早爲嫌。渠何必以此爲辭。予何可曲循其意哉。古亦有如是辭巽之例否。命善曰。瀛選銓銜。古亦有逡巡者矣。予曰。在古則或以論議之歧貳。雖有不行公者。而今則旣無言議之相歧。有何情勢之可據。而一向自劃。徒傷國體。且關後弊。豈不誠駭然耶。且以大體言之。則鄭東浚去就。亦甚卽當。初旣不行公。而反又出肅。則於渠可謂半上落下。以此以彼。徒損事面。極爲難處矣。命善曰。俄者徐龍輔事。下敎誠至當矣。渠亦必感泣。而至於鄭東浚。則當初逡巡。雖出於辭避淸要之美意。而如是飭敎之下。焉敢不出肅乎。予曰。內纂輯廳考出之役。何當告訖耶。兵曹參判鄭昌聖曰。考出之役。似於四五日內告訖。而纂輯之役。姑未知何時告成矣。予曰。諸堂分 朝纂輯。則似可速成矣。判尹李命植曰。堂上之數。不過五六人。故似難分排矣。予曰。 定宗朝 端宗朝 仁宗朝。則載錄似不多。堂上分排時。合 兩朝纂輯。則似無時日之曠久矣。昌聖曰。別考中多有可考文蹟。似當動費時日矣。予曰。此則兵參擔當考出。予曰。判尹及刑判。皆以詞訟劇務之任。連在纂輯廳。本司事能無積滯之弊耶。命植曰。臣不得種種赴衙。而其中緊急之事。雖在纂輯廳。亦爲聽斷矣。予曰。刑判凡於回啓之際。極爲練熟。且甚綜核。以今番錄啓回啓觀之。許多條件。纂輯之暇。能詳悉枚擧。極庸嘉尙。命善曰。刑判之才器聰明。實踰於人。看書之際。亦能十行俱下云矣。予曰。 先朝寶鑑進箋。何間爲之耶。江華留守徐浩修曰。臣父方往復於領府事。望後欲進箋云矣。予曰。以望前爲之則似好。此意往復於領府事。以十三日爲之。浩修曰。當依下敎擧行矣。予曰。寶鑑編成後序文。大提學當製進。趁此時差出文衡似好矣。命善曰。寶鑑體段至重。似當文衡撰進序跋矣。予曰。蔡濟恭何時上來云耶。命善曰。未聞消息矣。予曰。今番金文淳敍用。專出於四忠祠致祭之由。當初處分之後。重臣處義。似或難進。旣召其人。又罪言者。不無召其入閉其門之嫌。而今則重臣不可以此爲引嫌之端矣。浩修曰。外奎章閣。今已營建矣。不可不撰出序記。入梓揭板。方欲稟旨擧行矣。予曰。當令閣臣製進。而營繕之役。果至何境耶。浩修曰。今已蓋瓦。予曰。儲寘米摘奸。久不下送。故果有如是盜減之弊。鄭東浚旣避銓郞。予欲差出備郞。使之摘奸。俾知文簿間履歷似好矣。命善曰。自前例有文備郞摘奸之行。今若差送。則沿路來往之際。自多有經歷鍊諳之效矣。予曰。御史則初無履歷。可似難矣。而至於摘奸。則不過來往州郡。査覈穀簿之虛實。且不無宣力四方之效。予實欲差送矣。命善曰。然則及此時差下似好矣。予曰。姑非時急之事。更待下敎。戶曹判書鄭民始曰。儲寘米摘奸。各有其時。差送於新還未捧。舊穀盡散之時然後。可知其虛實矣。若或差送於冬春之間。則各樣官穀。充滿倉庫。故儲寘元數。雖或欠縮。而以他穀推移代充。則實難査出。目今秋獲已屆。糴政將始。下去之間。如已開倉。則摘奸之行。似爲無益矣。又奏曰。兵防船之運載稅穀。臣曾有仰陳者。而卽聞 實錄攷出時。亦有運載之已例云。以此船轉漕稅穀。誠爲便好。而且聞戰船。體樣甚鈍。槊木不實。不待年久。輒皆破傷云。以此船制。將何用哉。臣意則竝與船制而改之好矣。予詢諸將臣。咸春君李昌運曰。臣曾往關西時。宣川亦有戰船。而制樣甚不完。不合於駕海。而至於統營戰船。極甚堅緻。且爲待變之具。稅穀之載與不載。似難輕議矣。副司直李柱國曰。戰船體樣。使用之便利。固未知何以則爲好。而忠武公李舜臣之屢次勝捷。專由撞破倭船。則戰船之質鈍檏實。自是古制。況一船所載能櫓砲射等人。不下八九百名。軍餉軍器與帆楫器械。亦甚夥然。故戰船之制。長可爲十五六間。廣可爲七八間。而猶且有不足之歎。如以質鈍而爲嫌。以薄板造成。則實不合使用於戰爭之時。且運稅穀一款。亦不可輕議者。設寘戰船。以備不虞。雖在昇平之時。常若朝夕待變者然。以此船載運稅穀。則風和六朔。待變之地。其將無船矣。臣未知運漕之爲可也。訓鍊都正李敬懋曰。船制質鈍。雖如戶判之言。若其掛帆駕海。則其疾如矢。其制之質鈍。少無所妨。而旣是待變之備。則有難輕議其轉漕與否也。予曰。將臣之言如此。卿則以爲如何。命善曰。臣與戶判。恒言此事。而未嘗目擊船制。故亦不敢指一仰奏。將臣之言旣如此。從後消詳稟處似好矣。性源曰。臣於嶺南。亦見戰船。而制樣雖大。不害於駕海云矣。予曰。李厚赫事。誠巧惡矣。今則以 璿派恃惡者。尤爲無狀矣。昨今年來。敗船爲三次乎。民始曰。果是三次。而故敗之弊。無如近日。不可每每寬恕。其在懲一勵百之道。不可不用刑矣。命善曰。今番湖南風落木。其數夥然。至於二千餘株云矣。予曰。然則湖南亦當造船乎。命善曰。湖南漕倉。方欲創設之際。有此材木。可以此許施。而風落之木。非必盡合船材。亦多可用於家材木者云矣。予曰。湖南又設漕倉。則都監船。將無所載穀之處矣。民始曰。似必於湖西稅穀中載來矣。予曰。然則都監所捧船價。自當減削矣。又敎曰。松留所管事。已盡爲之乎。鄭好仁曰。節目姑未及成出。而欲待還營後爲之矣。予曰。然則數日內還官。速爲成出節目。顧謂領相曰。松留久休矣。待其竣事。內遷無妨矣。命善曰誠然矣。予曰。江華亦有可爲之事。則卿亦下去爲之。浩修曰。外奎章閣新建處。多有經眼後知悉之事矣。